भद्रकाली कप बास्केटबल सुरु
नेपाल मोडल र स्कोलर्स होम्स शुक्रबार दोस्रो भद्रकाली कप अन्तरविद्यालय बास्केटबल प्रतियोगिताको सिनियर ब्वाइजमा विजयी भएका छन् ।
काठमाडौँ — नेपाल मोडल र स्कोलर्स होम्स शुक्रबार दोस्रो भद्रकाली कप अन्तरविद्यालय बास्केटबल प्रतियोगिताको सिनियर ब्वाइजमा विजयी भएका छन् ।नेपाल मोडलले आयोजक भद्रकालीलाई ३०–२३ ले हरायो । विजेताका सौरभ चौधरीले १४ स्कोर गरे । महेन्द्र पोखरेलको ६ स्कोरमा स्कोलर्स होम्सले टीआईएलाई २५–२४ ले पराजित गर्‍यो । सिनियर ब्वाइजमै गोल्डेन पिकले जुगललाई ४३–३२ र एचएचसीएले इडेन ब्रिज एकेडेमी (ईबीए) लाई ३५–३२ ले पन्छाए । गोल्डेनपिकका विजय तामाङले १४ र एचएचसीएका हेमन्त मगरले १२ स्कोर गरे ।आयोजक भद्रकालीको कोर्टमा भइरहेको प्रतियोगिताको गर्ल्समा एचएचसीएले भद्रकालीलाई २६–१७ ले हरायो । जुनियर ब्वाइजमा स्किब्सले भद्रकालीलाई २९–२२ तथा हिमालयन किङडमले इबीएलाई १८–१६ ले पाखा लगाए । स्किब्सका सोहन ठकुरीले १५ तथा हिमालयनका आदित्य श्रेष्ठले ६ अंक जोडे ।प्रतियोगिताको भद्रकालीकी संस्थापक अध्यक्ष सुनिता अधिकारी र संस्थापक कृष्णप्रसाद अधिकारीले संयुक्त उद्घाटन गरे ।प्रभु बैंकको मुख्य प्रायोजनमा फागुन ५ सम्म चल्ने प्रतियोगिताको सिनियर ब्वाइजमा १७, गर्ल्समा ९ र जुनियर ब्वाइजमा १३ टिम सहभागी छन् ।